text: 34-årig død efter kollision med bus
  24 april 2018 kl. 09.24
  En bus og en varevogn stødte sammen fredag morgen. Nu er en 34-årig mand død af sine kvæstelser.
  
  Fredag morgen kolliderede en bus og en varevogn uden for Sejet mellem Juelsminde og Horsens.
  Bussens chauffør brækkede håndleddet, men varevognens chauffør blev meldt hårdt kvæstet.
  Tirsdag oplyser Sydøstjyllands Politi til Horsens Folkeblad, at varevognens 34-årige chauffør er afgået ved døden.
  - Konklusionen er, at ulykken skete, da han af ukendte årsager kom over i den modsatte kørebane. Tættere kan vi ikke komme det, siger fungerende vicepolitinspektør ved Sydøstjyllands Politi, Poul Steffensen, til avisen. 
  Ulykken skete på Bollervej, der var spærret i omkring fire timer.
  
  